Sojuz TMA-21

Sojuz TMA-21 „Jurij Gagarin“ bola ruská kozmická loď typu Sojuz. Dňa 4. apríla 2011 odštartovala k Medzinárodnej vesmírnej stanici (ISS), kam dopravila troch členov Expedície 27 – Alexandra Samokuťajeva, Andreja Borisenka a Ronalda Garana. Potom zostala u ISS ako záchranná loď až do 16. septembra 2011, kedy sa s ňou rovnaká trojica kozmonautov vrátila na Zem.

Posádka 
  Alexandr Samokuťajev (1), veliteľ, Roskosmos (CPK)
  Andrej Borisenko (1), palubný inžinier 1, Roskosmos (CPK)
  Ronald Garan (2), palubný inžinier 2, NASA

V zátvorkách je uvedený celkový počet letov do vesmíru vrátane tejto misie.

Záložná posádka 
  Anton Škaplerov, veliteľ, Roskosmos (CPK)
  Anatolij Ivanišin, palubný inžinier 1, Roskosmos (CPK)
  Daniel Burbank, palubný inžinier 2, NASA

Prípravy a priebeh letu 
Dňa 12. apríla 2011 bolo päťdesiate výročie prvého letu človeka do vesmíru – letu Jurija Gagarina. K oslave výročia bola loď Sojuz TMA-21 pomenovaná Jurij Gagarin. Je to prvý prípad pomenovania ruskej (alebo sovietskej) pilotovanej kozmickej lode, doteraz boli takto pomenované len dva nákladné Progressy – Progress M-59, k 100. výročiu narodenia Sergeja Koroľova, a Progress M-61, k 150. výročiu narodenia Konstantina Ciolkovského.

Štart Sojuzu TMA-21 bol plánovaný na 30. marca 2011. Pri záverečných skúškach bola zistená nefunkčnosť kondenzátora v spojovacom bloku Kvant-V. Preto bol 14. marca štart odložený. 18. marca bol štart určený na 4. apríla 22:18 UTC.

Dňa 4. apríla o 22:18:20,115 UTC loď hladko odštartovala z kozmodrómu Bajkonur. Po štandardnom dvojdňovom lete sa Sojuz spojil s Medzinárodnou vesmírnou stanicou (ISS).

Súčasťou komplexu ISS bol až do 16. septembra 2011, kedy sa o 00:38:12 UTC odpojil a o 03:59:43,8 UTC pristál v kazašskej stepi 150 km juhovýchodne od mesta Džezkazgan po 164 dňoch, 5 hodinách, 41 minútach a 24 sekundách letu.

Galéria

Iné projekty

Zdroj 
 

Kozmické lode Sojuz
Kozmické lety s ľudskou posádkou
Základné posádky Medzinárodnej vesmírnej stanice
Kozmonautika v 2011